L-għemil it-tajjeb Meta tagħmel it-tajjeb, kun af lil min qed tagħmlu, u jroddulek ħajr għat-tajjeb tiegħek. Agħmel it-tajjeb ma' bniedem sewwa u ħlas ikollok, jekk mhux mingħandu, mingħand l-Għoli. Ma jikseb xejn tajjeb min iwebbes rasu fil-ħażen, jew min ma jagħmilx karità. Agħti lill-bniedem sewwa , u tgħinx lill-midneb. Agħmel it-tajjeb mal-umli, u tagħtix lil bniedem ħażin; iċħadlu ħobżu u tagħtihulux, li ma jmurx bih jaħkem fuqek; għax titħallas b'ħażen għal darba tnejn għat-tajjeb kollu li tkun għamiltlu. Għax lanqas l-Għoli ma jaħmel il-midinbin, u jitħallas minn dawk li ma jibżgħux minnu. Agħti lill-bniedem sewwa, u tgħinx lill-midneb. Ħbieb veri u ħbieb foloz Il-ħabib ma jingħarafx fil-ġid , u l-għadu ma jinħebiex fid-deni. Meta bniedem hu fil-ġid jitnikktu l-għedewwa tiegħu, imma fl-għawġ ħabibu jitwarrab minnu. Qatt tafda l-għadu tiegħek, għax bħalma r-ram isaddad, hekk ukoll ħżunitu. Imqar jekk jiċċekken u jitbaxxa quddiemek, oqgħod attent u għassa tiegħu; kun għalih bħal wieħed inaddaf mera , u tkun taf x'hemm taħt is-sadid. Tqegħdux maġenbek, li ma jaqlibhilekx biex jeħodlok postok; tqegħdux bilqiegħda fuq il-lemin tiegħek, li ma jmurx ifittex li jeħodlok postok, u fl-aħħar tiġi fi kliemi, u tħoss in-nigża tiegħu għal li tkun għamilt. Min se jitħassar wieħed isaħħar is-sriep jekk qatt jingidem, jew lil dawk li jersqu lejn il-bhejjem ħorox? Hekk ukoll lil wieħed li jindiehes ma' midneb u jkollu x'jaqsam miegħu fi dnubietu. Jibqa' miegħek għal xi żmien imma jekk taħbat tixxengel, ma jistabarx bik. L-għadu għandu fuq xufftejh kliem ħelu, imma f'qalbu jfassal biex iwaqqgħek f'ħofra; minn għajnejh l-għadu jnixxi d-dmugħ, imma meta jiġih il-waqt, id-demm li jċarċar ma jkunx biżżejjed. Jekk tiltaqa' ma' xi għawġ, issibu hemm qablek; u, bħallikieku se jtik daqqa t'id, joqgħod m'għarqubek biex jaqlibhielek; iċaqlaq rasu u jċapċap idejh, u jgħid ħafna minn taħt l-ilsien, u jbiddel bixret wiċċu.